CELEX: 62019TN0283
Language: da
Date: 2019-05-02 00:00:00
Title: Sag T-283/19: Sag anlagt den 2. maj 2019 — Forbundsrepublikken Tyskland mod ACER

15.7.2019   
            
            
               DA
            
            
               Den Europæiske Unions Tidende
            
            
               C 238/22
            
         
      Sag anlagt den 2. maj 2019 — Forbundsrepublikken Tyskland mod ACER
      (Sag T-283/19)
      (2019/C 238/27)
      Processprog: tysk
      
         Parter
      
      
         Sagsøger: Forbundsrepublikken Tyskland (ved J. Möller og S. Eisenberg, som befuldmægtigede, og advokaterne M. Elspas, R. Bierwagen og G. Brucker)
      
         Sagsøgt: Agenturet for Samarbejde mellem Energireguleringsmyndigheder
      
         Sagsøgerens påstande
      
      
                  1.
               
               
                  Artikel 5, stk. 8 og 9, i bilag I og artikel 5, stk. 8 og 9, i bilag II til sagsøgtes afgørelse nr. 02/2019 af 21. februar 2019 annulleres.
               
            
                  2.
               
               
                  Artikel 10, stk. 4, andet sætningsled, og stk. 5 og artikel 16, stk. 2, andet punktum, og stk. 3, litra d (vii) i bilag I samt artikel 17, stk. 3, litra d (vii) i bilag II til sagsøgtes afgørelse nr. 02/2019 af 21. februar 2019 annulleres.
               
            
                  3.
               
               
                  Subsidiært for det tilfælde, at Retten er af den opfattelse, at de bestemmelser i bilag I og II, der i punkt 1 er nedlagt påstand om annullation af, er uløseligt forbundne med de øvrige bestemmelser i deres respektive artikel eller deres respektive bilag eller med den samlede afgørelse nr. 02/2019 af 21. februar 2019 fra sagsøgte, nedlægges påstand om annullation af den pågældende artikel, bilag eller den samlede afgørelse.
               
            
                  4.
               
               
                  Subsidiært for det tilfælde, at Retten er af den opfattelse, at de bestemmelser i bilag I og II, der i punkt 2 er nedlagt påstand om annullation af, er uløseligt forbundne med de øvrige bestemmelser i deres respektive artikel eller deres respektive bilag eller med den samlede afgørelse nr. 02/2019 af 21. februar 2019 fra sagsøgte, nedlægges påstand om annullation af den pågældende artikel, bilag eller den samlede afgørelse.
               
            
                  5.
               
               
                  Sagsøgte tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren anført følgende anbringender.
      
                  1.
               
               
                  Der foreligger en tilsidesættelse af artikel 14-16 i forordningen om det indre marked for elektricitet, der om kort tid træder i kraft, sammenholdt med artikel 13, stk. 2, TEU og det almindelige retssikkerhedsprincip.
                  I forbindelse med det første anbringende anfægtes det, at sagsøgte med præciseringen i artikel 5, stk. 8, litra b) og c), i bilag I og II til afgørelse 02/2019 af, hvad en kritisk netkomponent er, har tilsidesat grundstrukturen i artikel 14-16 i forordningen om det indre marked for elektricitet, som finder anvendelse fra den 1. januar 2020. Artikel 14-16 i forordningen om det indre marked for elektricitet fastsætter ifølge sagsøgeren, hvordan interne netkapacitetsbegrænsninger tages i betragtning ved beregningen af grænseoverskridende handelskapaciteter. I henhold til artikel 16, stk. 8, i forordningen om det indre marked for elektricitet lægges det uafkræfteligt til grund, at der ikke foreligger diskriminerende grænseoverskridende strømme, når der på interne og grænseoverskridende netkomponenter stilles en mindstekapacitet på 70 % af den enkelte netkomponent til rådighed for den grænseoverskridende handel. I henhold til artikel 16, stk. 4, i forordningen om det indre marked for elektricitet skal der ikke iværksættes belastningsomfordelingsforanstaltninger over mindstekapaciteten. Endvidere kan et budområde ved overholdelsen af mindstekapaciteten alene fastsættes på ny med den relevante medlemsstats samtykke. Desuden indføres mindstekapaciteten på 70 % først i et trinvist lineært forløb. Mindstekapaciteten på 70 % og det lineære forløb tager hensyn til den omstændighed, at den interne netudvidelse tager tid. Denne grundstruktur vendes i artikel 5, stk. 8, litra b) og c), i bilag I og II til afgørelsen til det modsatte, da mindstekapaciteten på 70 % kun kan anvendes på interne netkomponenter, når transmissionssystemoperatøren kan godtgøre, at en fornyet fastsættelse af budområdet eller yderligere belastningsomfordeling eller yderligere netudvidelse ville være mindre effektiv. Hertil kommer, at effektivitetskriteriet i artikel 5, stk. 8, litra c), i bilag I og II undergraver mindstekapaciteten på 70 %, da det i praksis ikke kan opfyldes.
                  En anvendelse af afhjælpende tiltag på et tidligt tidspunkt i henhold til artikel 10, stk. 4, andet sætningsled, og stk. 5, og artikel 16, stk. 2, andet punktum, og stk. 3, litra d) (vii) i bilag I og artikel 17, stk. 3, litra d) (vii) i bilag II er i strid med artikel 16, stk. 4, i forordningen om det indre marked for elektricitet, hvorefter markedsdeltagerne skal have stillet den maksimale kapacitet til rådighed.
               
            
                  2.
               
               
                  Tilsidesættelse af forordning (EF) nr. 714/2009 (1)
                  
                  I forbindelse med det andet anbringende gøres det gældende, at afgørelsen ulovligt indskrænker de tre gældende undtagelseskriterier for anvendelsen af interne netkomponenter efter nr. 1.7 i bilag I til forordning (EF) nr. 714/2009, da den alene fastsætter effektivitetskriteriet og anvender dette kriterium ukorrekt.
               
            
                  3.
               
               
                  Tilsidesættelse af forordning (EU) 2015/1222 (2)
                  
                  I forbindelse med det tredje anbringende gøres det gældende, at effektivitetskriteriet i henhold til artikel 5, stk. 8, litra c), i bilag I og II til afgørelsen er i strid med proceduren for prøvelsen af budområder efter artikel 32 ff. i forordning (EU) 2015/1222 samt kravet om hensyntagen til netkomponenter ved kapacitetsberegningen i medfør af artikel 29, stk. 3, litra b), i forordning (EU) 2015/1222.
               
            
                  4.
               
               
                  Tilsidesættelse af proportionalitetsprincippet
                  I forbindelse med det fjerde anbringende gøres det gældende, at udelukkelsen af interne netkomponenter ved effektivitetsprincippet i henhold til artikel 5, stk. 8, litra c), i bilag I og II til afgørelsen er i strid med proportionalitetsprincippet, da denne udelukkelse bringer systemsikkerheden i fare og ikke udgør det mindst indgribende middel.
               
            
                  5.
               
               
                  Formelle fejl ved den anfægtede afgørelse
                  I forbindelse med det femte anbringende gøres det gældende, at afgørelsen er i strid med artikel 2 og 4 i forordning nr. 1 af 15. april 1958 om den ordning, der skal gælde for Det europæiske økonomiske Fællesskab på det sproglige område (EFT 17 af 6.10.1958, s. 385), da afgørelsen kun er offentliggjort og bekendtgjort på engelsk. Afgørelsen er endvidere i strid med begrundelsespligten og falder uden for agenturets kompetenceområde.
               
            
         (1)  Europa-Parlamentets og Rådets forordning (EF) nr. 714/2009 af 13.7.2009 om betingelserne for netadgang i forbindelse med grænseoverskridende elektricitetsudveksling og om ophævelse af forordning (EF) nr. 1228/2003 (EUT L 211 af 14.8.2009, s. 15).
      
         (2)  Kommissionens forordning (EU) 2015/1222 af 24.7.2015 om fastsættelse af retningslinjer for kapacitetstildeling og håndtering af kapacitetsbegrænsninger (EUT L 197 af 25.7.2015, s. 24).